《北游诗二十一首 其十四 送李都尉出塞》
明代·张元凯

白马翩翩出羽林，陇西都尉二毛侵。剖符未得君王命，推毂先勤主帅心。

朝散黄金酬死战，夕飞赤羽报生擒。匈奴已灭边烽息，无奈双龙夜夜吟。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。